CELEX: 32019R0962
Language: sl
Date: 2019-06-12 00:00:00
Title: Uredba Komisije (EU) 2019/962 z dne 12. junija 2019 o spremembi Priloge I k Uredbi Evropskega parlamenta in Sveta (ES) št. 1831/2003 glede uvedbe dveh novih funkcionalnih skupin krmnih dodatkov (Besedilo velja za EGP.)

13.6.2019   
               
               
                  SL
               
               
                  Uradni list Evropske unije
               
               
                  L 156/1
               
            
         UREDBA KOMISIJE (EU) 2019/962
         z dne 12. junija 2019
         o spremembi Priloge I k Uredbi Evropskega parlamenta in Sveta (ES) št. 1831/2003 glede uvedbe dveh novih funkcionalnih skupin krmnih dodatkov
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Evropskega parlamenta in Sveta (ES) št. 1831/2003 z dne 22. septembra 2003 o dodatkih za uporabo v prehrani živali (1) in zlasti člena 6(3) Uredbe,
         ob upoštevanju naslednjega:
         
                     (1)
                  
                  
                     Uredba (ES) št. 1831/2003 določa razporeditev krmnih dodatkov v kategorije in nadalje v funkcionalne skupine znotraj navedenih kategorij v skladu z njihovimi funkcijami in lastnostmi.
                  
               
                     (2)
                  
                  
                     Zaradi tehnološkega in znanstvenega razvoja obstajajo različne snovi, ki imajo lahko tehnološki vpliv na krmo, ki ni opisan v povezavi s katero koli že obstoječo funkcionalno skupino. Zato je primerno ustvariti novo generično funkcionalno skupino v kategoriji „tehnološki dodatki“ za vključitev takšnih snovi.
                  
               
                     (3)
                  
                  
                     Poleg dobrih kmetijskih praks, ki zagotavljajo dobro počutje živali in spoštovanje določb o dobrobiti živali v EU, znanstvene študije kažejo, da bi nekateri krmni dodatki lahko pomagali zdravim živalim, da ohranijo dobro fiziološko stanje, prispevali k njihovi dobrobiti, ugodno vplivali na njihovo odpornost na stresne dejavnike ali v določenih situacijah prispevali k njihovemu dobremu počutju. Ker glavne funkcije teh krmnih dodatkov ni mogoče razporediti v nobeno od posebnih funkcionalnih skupin iz Uredbe (ES) št. 1831/2003, je primerno ustvariti novo funkcionalno skupino znotraj kategorije „zootehnični dodatki“. To bi moralo omogočiti boljšo opredelitev predvidenega namena navedenih dodatkov, določitev meril za vrednotenje učinkovitosti in zagotovitev pravne jasnosti za vložnike.
                  
               
                     (4)
                  
                  
                     Za uvedbo navedenih dveh novih funkcionalnih skupin bi bilo treba ustrezno spremeniti Prilogo I k Uredbi (ES) št. 1831/2003.
                  
               
                     (5)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Spremembe Uredbe (ES) št. 1831/2003
            Priloga I k Uredbi (ES) št. 1831/2003 se spremeni:
            
                        (1)
                     
                     
                        v točki 1 se doda naslednja točka:
                        
                                    „(o)
                                 
                                 
                                    drugi tehnološki dodatki: so snovi ali, kadar je primerno, mikroorganizmi, dodani krmi za tehnološki namen in ki ugodno vplivajo na lastnosti krme.“;
                                 
                              
                  
                        (2)
                     
                     
                        v točki 4 se doda naslednja točka:
                        
                                    „(e)
                                 
                                 
                                    stabilizatorji fiziološkega stanja: so snovi ali, kadar je primerno, mikroorganizmi, ki, če z njimi krmimo zdrave živali, ugodno vplivajo na njihovo fiziološko stanje, vključno z njihovo odpornostjo na stresne dejavnike.“
                                 
                              
                  
         
            Člen 2
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 12. junija 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 268, 18.10.2003, str. 29.